SL Uradni list Evropske unije C 238/9

Končno poročilo pooblaščenca za zaslišanje (1)

AT.39922 – Ležaji

2014/C 238/08

Evropska komisija („Komisija“) je 22. januarja 2013 v skladu s členom 11(6) Uredbe (ES) št. 1/2003 (2) začela postopek proti podjetjem JTEKT Corporation, JTEKT Europe Bearings B.V., Koyo France SA in Koyo Deutschland GmbH („JTEKT“); NSK Ltd., NSK Europe Ltd. in NSK Deutschland GmbH („NSK“); Nachi-Fujikoshi Corporation in Nachi Europe GmbH („NFC“); AB SKF in SKF GmbH („SKF“); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) in FAG Kugelfischer GmbH („Schaeffler“); NTN Corporation, NTN Wälzlager (Europa) GmbH in NTN-SNR Roulements SA („NTN“) (skupaj „stranke“).

Po pogovorih o poravnavi in vlogah za poravnavo v skladu s členom 10a(2) Uredbe (ES) št. 773/2004 (4) je Evropska komisija 21. januarja 2014 sprejela obvestilo o nasprotovanju, naslovljeno na stranke (5), ter navedla, da so sodelovale pri enotni in trajajoči kršitvi člena 101 Pogodbe o delovanju Evropske unije in člena 53 Sporazuma EGP. V obvestilu o nasprotovanju je bila navedena domneva o kršitvi usklajevanja cen med proizvajalci ležajev v škodo avtomobilski industriji, ki je obsegala celotno ozemlje Evropskega gospodarskega prostora (EGP).

Odgovori posameznih strank na obvestilo o nasprotovanju so potrdili, da je obvestilo o nasprotovanju, ki je bilo naslovljeno nanje, odražalo vsebino njihovih vlog za poravnavo.

Na podlagi člena 16 Sklepa 2011/695/EU sem preučil, ali osnutek sklepa obravnava samo ugovore, v zvezi s katerimi so imele stranke priložnost izraziti svoja mnenja, in ugotovil sem, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (6), menim, da je bilo učinkovito uveljavljanje procesnih pravic vseh strank v postopku v tej zadevi spoštovano.

V Bruslju, 17. marca 2014 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (Sklep 2011/695/EU).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Podjetje Schaeffler Technologies AG & Co. KG je prenehalo obstajati 1. januarja 2014. Njegov pravni naslednik je podjetje Schaeffler Technologies GmbH & Co. KG.

(4) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(5) Komisija je 20. februarja 2014 sprejela obvestilo o nasprotovanju, naslovljeno na podjetje Schaeffler Technologies GmbH & Co. KG.

(6) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).